## L’Institut Valencià de Servicis Socials amplia les borses d’ocupació temporal en les categories de personal cuidador, infermeria i cuina

*** Les persones interessades han d’omplir la sol·licitud a través del portal de l’IVASS
* El termini de presentació de sol·licituds està obert fins divendres que ve 12 de juliol**

El *Diari Oficial de la Generalitat Valenciana* ([DOGV](https://dogv.gva.es/datos/2024/07/05/pdf/2024_6608.pdf)) ha publicat este divendres la convocatòria d’ampliació de la borsa d’ocupació temporal en les categories de personal cuidador, infermeria i cuina per als centres de l’Institut Valencià de Serveis Socials (IVASS).

Amb esta ampliació es pretén reforçar el nombre de professionals i donar resposta a la necessitat de personal a causa de la incorporació de nous centres en l’entitat, els reforços de personal que s’han atés en els diferents recursos i el temps transcorregut des de l’obertura inicial de la borsa.

Les borses es constituiran atenent deu àrees geogràfiques, en concret, les sol·licituds per a les borses de la categoria de cuidador o cuidadora es convoquen per a totes les zones: Castelló de la Plana, la Vall d’Uixó  i Borriana; Benicarló; València, Burjassot, Rocafort i Aldaia; Cheste i Manises; Alzira, Cullera i Carlet; Xàtiva; Elx; Paterna; Albocàsser i Ontinyent.

Quant a les places per a la categoria d’infermer o infermera, s’oferixen en nou àrees: Castelló de la Plana, la Vall d’Uixó i Borriana; Benicarló; València, Burjassot, Rocafort i Aldaia; Cheste i Manises; Alzira, Cullera i Carlet; Xàtiva; Elx; Albocàsser i Ontinyent.

Així mateix, la borsa de treball temporal en la categoria de cuiner o cuinera està disponible en cinc àrees: Castelló de la Plana, la Vall d’Uixó i Borriana; València, Burjassot, Rocafort, Aldaia; Alzira, Cullera, Carlet; Elx i Albocàsser.

Les sol·licituds podran fer-se en qualsevol d’estes àrees i no en seran excloses en cap cas. També cal assenyalar que l’ampliació únicament permetrà la inscripció de nous candidats i candidates que no formen part de la borsa actualment, i no es preveu la possibilitat d’actualització de mèrits dels candidats i candidates ja inscrites, ni la modificació de les zones geogràfiques inicialment seleccionades.

El termini d’inscripció en la borsa d’ocupació temporal serà de cinc dies hàbils, comptats a partir de l’endemà de la publicació de la convocatòria en el DOGV, és a dir, fins al pròxim 12 de juliol de 2024.

Les sol·licituds d’inscripció en les categories convocades s’efectuaran de manera telemàtica a través del portal de l’IVASS.

Les persones interessades han d’adjuntar el document escanejat en format PDF de la sol·licitud d’inscripció, document d’autobaremació, declaració responsable de l’aptitud mèdica, de no estar incurs en expedient i de veracitat de la documentació aportada, així com tota la documentació pertinent en format PDF, JPG o PNG.

Fecha: 05/07/2024